b'\n_START_ARTICLE_\nJ. E. B. Stuart\n_START_PARAGRAPH_\nJames Ewell Brown "Jeb" Stuart (6. helmikuuta 1833 \xe2\x80\x93 12. toukokuuta 1864) oli amerikkalainen sotilas Virginiasta ja etel\xc3\xa4valtioiden ratsuv\xc3\xa4enkenraali Yhdysvaltain sis\xc3\xa4llissodassa. H\xc3\xa4nen yst\xc3\xa4v\xc3\xa4ns\xc3\xa4 kutsuivat h\xc3\xa4nt\xc3\xa4 "Jebiksi". H\xc3\xa4n oli syntynyt Patrick Countyss\xc3\xa4 Virginiassa. H\xc3\xa4n k\xc3\xa4vi West Pointin sotilasakatemian josta valmistui 1854. H\xc3\xa4n osallistui intiaanisotiin ja haavoittui 1857. H\xc3\xa4n otti osaa my\xc3\xb6s "hullun" John Brownin kapinan kukistamiseen Harper\xe2\x80\x99s Ferryss\xc3\xa4, eversti Robert E. Leen alaisena. H\xc3\xa4n erosi Yhdysvaltain armeijasta ja liittyi etel\xc3\xa4valtioiden armeijaan 14. toukokuuta 1861, hiukan sen j\xc3\xa4lkeen kun h\xc3\xa4net oli ylennetty kapteeniksi. 16. hein\xc3\xa4kuuta h\xc3\xa4net ylennettiin etel\xc3\xa4valtioiden armeijan everstiksi, ja 24. syyskuuta prikaatinkenraaliksi. H\xc3\xa4n osallistui ensimm\xc3\xa4iseen Bull Runin taisteluun, ja Leen Pohjois-Virginian armeijan kampanjan aikana h\xc3\xa4n ratsujoukkoineen onnistui tunkeutumaan unionin komentajan kenraalimajuri John Popen p\xc3\xa4\xc3\xa4majaan, ja viem\xc3\xa4\xc3\xa4n sielt\xc3\xa4 t\xc3\xa4m\xc3\xa4n t\xc3\xa4ydellisen univormun ja t\xc3\xa4rkeit\xc3\xa4 pohjoisvaltioiden armeijan m\xc3\xa4\xc3\xa4r\xc3\xa4yksi\xc3\xa4._NEWLINE_Rappahannock-joella loppuvuodesta 1862 Stuart aiheutti viholliselle 230 miehen tappiot, ja menetti omasta joukostaan vain 27 miest\xc3\xa4. Fredericksburgin taistelussa joulukuussa 1862 Stuart suojasi Stonewall Jacksonin joukkojen sivustaa, ja otti t\xc3\xa4m\xc3\xa4n toisen armeijakunnan komennon, kun Jackson haavoittui kuolettavasti Chancellorsvilless\xc3\xa4 toukokuussa 1863. Gettysburgin-kampanjan aikana Stuart palasi ratsuv\xc3\xa4enkomentajaksi, ja onnistui Gettysburgin taistelussa katoamaan v\xc3\xa4h\xc3\xa4ksi aikaa, eik\xc3\xa4 toimittanut Leelle tarvittavia tietoja unionin asemista ja vahvuuksista, sill\xc3\xa4 h\xc3\xa4n oli joutunut Brandy Stationin luona kahakkaan unionin ratsuv\xc3\xa4en kanssa. Stuart saapuikin Gettysburgiin vasta taistelun toisena p\xc3\xa4iv\xc3\xa4n\xc3\xa4. Stuart kaatui taistelussa 12. toukokuuta 1864 Yellow Tavernissa l\xc3\xa4hell\xc3\xa4 Konfederaation p\xc3\xa4\xc3\xa4kaupunki Richmondia.'